b'\n_START_ARTICLE_\nAntony Sumich\n_START_SECTION_\nMladost i obrazovanje\n_START_PARAGRAPH_\nAntony Sumich podrijetlom je Podgoranin (tre\xc4\x87a generacija doseljenih Hrvata), ro\xc4\x91en u Aucklandu na Novom Zelandu, gdje je i stekao obrazovanje. Radio je kao gra\xc4\x91evinski in\xc5\xbeenjer, a krajem osamdesetih godina seli se u Austriju, gdje godinama radi kao u\xc4\x8ditelj skijanja. Devedesetih je putovao i radio u Sloveniji, Italiji, Francuskoj, \xc5\xa0vicarskoj kao trener ragbija. U to vrijeme je po\xc4\x8deo u\xc4\x8diti hrvatski jezik, a 1996. je postao trener ragbi reprezentacije Hrvatske, a to mjesto napu\xc5\xa1ta 2001., kada postaje \xc4\x8dlan hrvatske kriket reprezentacije.\n_START_SECTION_\nRast u vjeri\n_START_PARAGRAPH_\nKada se po svr\xc5\xa1etku rata doselio u Hrvatsku, otkrio je "cvatu\xc4\x87u vjeru". Narod se oslobodio komunisti\xc4\x8dkog jarma, a Crkva je ponovno zadobila slobodu. "Svi su imali krunice u d\xc5\xbeepovima". Sumich je po prvi puta u \xc5\xbeivotu postao "prakticiraju\xc4\x87i katolik", za razliku od onog koji samo po\xc4\x91e na nedjeljnu misu. Htio je znati vi\xc5\xa1e o svojoj vjei, zato \xc5\xa1to je sve zaboravio. Njegova majka mu je poslala katekizam Katoli\xc4\x8dke Crkve, kojega je preko jednog ljeta \xc4\x8ditao sjede\xc4\x87i na pla\xc5\xbei. "Sve je dobilo svoj smisao". Po\xc4\x8deo je redovito odlaziti na svetu ispovijed, te je prona\xc5\xa1ao "osje\xc4\x87aj za sram koji kod njega vjerojatno ranije nije ni postojao". U dobi od 34 godine, Sumich je uzeo godinu dana razmatranja, intenzivno mole\xc4\x87i, uklju\xc4\x8duju\xc4\x87i Petnaest molitava svete Brigite i ru\xc5\xbearij. U to vrijeme je obna\xc5\xa1ao du\xc5\xbenost trenera hrvatske ragbi reprezentacije. "Igrali bismo turnir "Hong Kong Sevens", a ja bih za to vrijeme u d\xc5\xbeepu prebirao zrnca ru\xc5\xbearija." Volio je izazivati svoje igra\xc4\x8de: "Rekao bi im, \'onaj tko ima \xc4\x8dvrst \xc4\x87udoredni \xc5\xbeivot, taj je \xc4\x8dvrst i na ragbija\xc5\xa1kom terenu; onaj tko ima slaba\xc5\xa1an \xc4\x87udoredni \xc5\xbeivot, taj prvi posrne kad zagusti\'". Vrativ\xc5\xa1i se na Novi Zeland, Sumich je otkrio kako se lokalna liturgija uvelike razlikuje od one na koju je navikao u Hrvatskoj. No, u Aucklandu se upoznao sa "zadivljuju\xc4\x87om" tradicionalnom misom koju je slavio vl\xc4\x8d. Denzil Meuli u Titirangi. Sumich je osjetio "Bo\xc5\xbeji poziv i po\xc4\x8deo je tra\xc5\xbeiti (crkveni) red koji rabi taj obred".\n_START_SECTION_\nSve\xc4\x87eni\xc4\x8dki poziv\n_START_PARAGRAPH_\nSumich o tom \xc5\xbeivotnom razdoblju svjedo\xc4\x8di: "U Zagrebu sam o tome govorio fra Anthonyju Burnsideu, i on mi je preporu\xc4\x8dio jedan institut u Firenci, no tamo su mi kazali da sam prestar za sve\xc4\x87enika. Isti \xc4\x8das sam krenuo u Rim, do\xc5\xa1ao do Kongregacije za ustanove posve\xc4\x87enog \xc5\xbeivota i kazao da \xc5\xbeelim biti sve\xc4\x87enik koji \xc4\x87e slu\xc5\xbeiti misu na latinskom. Uputili su me na Fraternitatis Sacerdotalis Sancti Petri, koji su imali sjemeni\xc5\xa1te i bogosloviju u njema\xc4\x8dkom Wigratzbadu. Stigao sam prvim vlakom, tamo bio od 2002. do 2003. godine, a sedmogodi\xc5\xa1nju formaciju koja uklju\xc4\x8duje studij teologije i filozofije zavr\xc5\xa1io sam u Lincolnu u Americi." Za \xc4\x91akona je zare\xc4\x91en u o\xc5\xbeujku 2008.\n_START_SECTION_\nSve\xc4\x87eni\xc4\x8dko re\xc4\x91enje\n_START_PARAGRAPH_\nAntony Sumich je zare\xc4\x91en za sve\xc4\x87enika 29. studenog 2008. u crkvi sv. Mihovila u Remueri (Auckland), a zaredio ga je biskup John Basil Meeking (biskup emeritus Christchurcha) po tradicionalnom rimskom obredu. Mladu misu slavio je na prvu nedjelju Do\xc5\xa1a\xc5\xa1\xc4\x87a (30. studenog 2008.); bio je prvi Novozelan\xc4\x91anin zare\xc4\x91en u Sve\xc4\x87eni\xc4\x8dkom bratstvu sv. Petra.\n_START_SECTION_\nSve\xc4\x87eni\xc4\x8dka slu\xc5\xbeba\n_START_PARAGRAPH_\nNakon re\xc4\x91enja prvo zadu\xc5\xbeenje dobio je u nigerijskom gradu Orluu, gdje je ve\xc4\x87 proveo neko vrijeme tijekom svoje \xc4\x91akonske slu\xc5\xbebe. 2011. je postao rektor internata St. Gregory\'s Academy u ameri\xc4\x8dkom gradu Elmhurstu, Pennsylvania. Nakon toga je bio zadu\xc5\xbeen za skrb oko zajednice privr\xc5\xbeene tradicionalnoj misi u kanadskom gradu Calgaryju. 2016. odlazi na novu du\xc5\xbenost u Aucklandu.'